**Høringsinnspill statsbudsjett: Prop 1 S Kultur- og likestillingsdepartementet fra Norske kulturhus**

### Kommentarer til kapittel 1.1: Overordnete mål for kultur- og likestillingspolitikken

### Regjeringen har (…) iverksatt utredning av regionale kulturfond som skal stimulere til økt kunst- og kulturaktivitet lokalt. Målet er å styrke samspillet mellom profesjonelt og frivillig kulturliv, i tillegg til å forsterke lokal og regional kulturfrivillighet.

*Norske kulturhus mener: Vi er glade for at utredningen av de regionale kulturfondene er i gang, og ser frem til å komme med mer detaljerte innspill til innretning og formål. Men vi er utålmodige!*

*Prognoser for høsten 2022 viser at det er en nedgang i aktivitet på kulturhusene med 40%, og to av tre publikummere uteblir. Vi trenger aktivitet/programinnhold på kulturhusene, slik at publikum kommer tilbake. Vi trenger de regionale kulturfondene nå.*

*Som også Norsk kulturforum påpeker er det svært viktig at kommunale aktører, sammen med det frivillige og profesjonelle feltet, kan søke midler fra et kommende regionalt fond.*

## Kommentarer til kapittel 10: Omtale av klima- og miljøsaker

Kultur- og likestillingsministeren har i september 2022 inngått en intensjonsavtale med kunst- og kultursektoren ved aktørene bak *Grønt veikart for kunst- og kultursektoren* samt LO med mål om å utvikle kunnskapsgrunnlag og identifisere konkrete forslag til regjeringen og kultursektoren om hvilke tiltak som kan bidra til kutt av klimagasser.

*Norske kulturhus mener: Vi tillater oss å være utålmodige. La oss raskt igangsette arbeidet. Sektoren er klar.*

**Kommentarer til kapittel 323: Musikk og scenekunst**

Mål og strategier for 2023Regjeringen vil sette i gang arbeidet med en helhetlig gjennomgang av musikkfeltet i 2023, som ser både institusjoner, organisasjoner, frivillighet, utøvere og virkemiddelapparatet i sammenheng.

*Norske kulturhus mener: Det er svært positivt at regjeringen vil sette i gang arbeidet med en gjennomgang av musikkfeltet i 2023, som ser både institusjoner, organisasjoner, frivilligheten, utøvere og virkemiddelapparat i sammenheng. Dette har vi samen med resten av Arrangørforum arbeidet for over lengre tid. Norske kulturhus ser frem til å bidra.*

## Riksteatret

Departementet vil igangsette en evaluering av Riksteatret som vil se nærmere på Riksteatrets rolle og funksjon og hvordan virksomheten svarer på behov og utfordringer som finnes på scenekunstområdet.

*Norske kulturhus mener: Vi kommer med en tydelig oppfordring til å involvere oss og våre medlemmer når Riksteatret skal evalueres, samt å benytte den infrastrukturen som kulturhusene utgjør, og styrk Riksteatret som målbart når ut til publikum over hele landet.*

*Om lag 70 av landets 130 konsert- og kulturhus er arrangører/scener for Riksteatret. Blant kulturhusene som ikke er omfattet av Riksteatrets tilbud er det et stort ønske om å bli en del av ordningen.*

*Som nevnt viser prognosene for høsten 2022 at aktiviteten i kulturhusene (forestillinger, konserter, fremvisninger mm.) faller med 40% denne høsten, målt opp mot en «normal-høst». Vi trenger en styrkning av det gode innholdet på landets kulturhus, ikke en svekkelse.*

### **Kommentarer til kapittel 5.2: Fordelingen av spilleoverskudd til kulturformål**

### Kommentarer og forventninger til fordelingen av spilleoverskuddet 2023.

Tildelingen til desentralisert ordning for regionale kulturbygg og Kulturrom kommer fra spilleoverskuddet til Norsk Tipping, men disse midlene tildeles ikke endelig før i mai 2023.

*Norske kulturhus mener: Ikke glem arenapolitikken!**Vi har en tydelig forventing om en styrking av satsingen på kulturlokaler, og at kuttene i desentralisert ordning reverseres. Vi ser at det mer enn noen gang er viktig med tilskuddsordninger som kan bidra til en langsiktighet for landets kulturrom – også etter krisen.*

Norske kulturhus støttet utvidelsen av oppdraget til Kulturrom i 2019. Med denne utvidelsen fulgte en tydelig forventning om at ordningen skulle tilføres friske midler for å kunne imøtekomme de nye oppgavene.

*Norske kulturhus mener: Vi oppfordrer Familie- og kulturkomiteen til å styrke ordningen ved fordeling av spilleoverskuddet for 2023.*